Madibeng-burgemeester kry trekpasJostina Mothibe. (Foto: madibeng.gov.za) Die ANC-burgemeester van die Madibeng-plaaslike munisipaliteit in Noordwes, Jostina Mothibe, en die burgemeesterskomitee is gister uit hul ampte verwyder ná ŉ stemming in die munisipale raad. Madibeng bedien die dorpe Brits, Hartbeespoort en Mooinooi. Elsa Lourens, ŉ VF Plus-raadslid van die munisipaliteit, sê die stemming het gevolg nadat die party in Augustus verlede jaar ŉ mosie van wantroue in die burgemeester ingedien het. Lourens sê die VF Plus het die provinsiale regering al herhaaldelik versoek om by die munisipaliteit in te gryp. “Sulke ingrypings het tot dusver geen konkrete resultate opgelewer nie,” sê sy. “Die VF Plus het daarom geen ander keuse gehad nie as om die mosie vir die verwydering van die burgemeester in te dien.” Lourens sê intussen is die munisipaliteit tot op die rand van die afgrond bestuur met gereelde korrupsieskandale en infrastruktuur wat in duie stort. “Van gesonde finansiële bestuur en beplanning was daar geen sprake nie,” sê sy. Madibeng was een van die munisipaliteite wat geld in die nou ontbinde VBS Mutual Bank belê het. Luidens berigte het die munisipaliteit R50 miljoen belê waarvan hy R30 miljoen verloor het. Die ANC het in Desember 2018 ook besluit om Mothibe uit haar pos te verwyder, maar sy was sedertdien steeds in die tuig. Lourens sê die VF Plus hoop dat die mosie ŉ boodskap sal uitstuur na alle munisipale ampsdraers en amptenare dat wanbestuur en korrupsie nie langer geduld sal word nie. “Kiesers moet in die komende plaaslike verkiesing sterk standpunt inneem teen wanbestuur en korrupsie en verseker dat ANC-beheer in munisipaliteite tot ŉ einde kom.”